12. ฐานะการเงินและผลการดำเนินงาน

1.  งบการเงิน

    (ก) สรุปรายงานการสอบบัญชี ในระยะ 3 ปีที่ผ่านมา ตามเอกสารแนบ 2

    (ข) ตารางสรุปงบการเงินรวม ในระยะ 3 ปีที่ผ่านมา ตามเอกสารแนบ 3, 4, 5, 6

(ค) อัตราส่วนทางการเงินที่สำคัญ ของบริษัท และบริษัทย่อย ตามเอกสารแนบ 7

(2) คำอธิบายและการวิเคราะห์ของฝ่ายจัดการ (Management Discussion and Analysis)

1. ผลการปฏิบัติตามแผนการดำเนินธุรกิจ

หลายปีที่ผ่านมาต่อเนื่องกัน บริษัทฯ ได้เปิดเผยข้อมูลเรื่องแผนการลงทุนในโครงการในประเทศไทย
เกี่ยวกับการผลิตกระแสไฟฟ้าอิสระ (IPP) ซึ่งลงทุนในบริษัท ราชบุรีเพาเวอร์ จำกัด(RPCL)
โครงการนี้จะดำเนินการผลิตกระแสไฟฟ้าด้วยกำลังการผลิต 1,400 เมกะวัตต์
และใช้ก๊าซธรรมชาติเป็นเชื้อเพลิง
บัดนี้มีผลการปฏิบัติงานทั้งในเรื่องการก่อสร้างและการติดตั้งอุปกรณ์ระบบงานต่างๆ
เป็นไปตามแผนงาน โดยสรุปมีความสำเร็จของโครงการโดยรวม 98.92 % ณ วันสิ้นปี 2550
ทั้งนี้คาดว่าจะสามารถเดินเครื่องในเชิงพาณิชย์ส่งกระแสไฟฟ้าให้การไฟฟ้าฝ่ายผลิตแห่งประเทศไทย
ในระยะที่ 1 และระยะที่ 2 ในวันที่ 1 มีนาคม 2551 และวันที่ 1 มิถุนายน 2551 ตามลำดับ

ในส่วนของแผนการดำเนินธุรกิจในต่างประเทศ คือ สาธารณรัฐประชาชนจีน เกี่ยวกับ
โรงงานผลิตพรมรถยนต์ บริษัทฯ (ฝ่ายไทย) ได้ส่งเงินลงทุนไปที่โรงงานผลิตพรมรถยนต์ชื่อ
Jiangsu Zhonglian-Union Carpet Co.,Ltd. สัดส่วนร้อยละ 35 ในปี 2550 แล้ว
นอกจากนี้มีการส่งเงินลงทุนไปในบริษัท Huanan-Union Spring Cogeneration Co.,Ltd.
ซึ่งฝ่ายไทยมีสัดส่วนการลงทุนทางตรงร้อยละ 35 นอกจากนี้
มีการทะยอยส่งเงินลงทุนบางส่วนตามระยะเวลาการเรียกชำระในโครงการเคมีชื่อ Taixing
Union Zond Chemicals Co.,Ltd. ซึ่งคาดว่าจะก่อสร้างโรงงานเสร็จภายในปี 2551 ดังนั้น
แผนการลงทุนเพื่อดำเนินธุรกิจในสาธารณรัฐประชาชนจีน มีการขยายการลงทุนตามแผนงาน

2. ผลการดำเนินงาน

  ภาพรวมของผลการดำเนินงาน

  ตั้งแต่ปี 2550 เป็นต้นไป
  การแสดงผลการดำเนินงานได้มีการเปลี่ยนแปลงตามมาตรฐานการบัญชีที่เปลี่ยนแปลงไป
  โดยแบ่งเป็นผลการดำเนินงานของงบการเงินเฉพาะกิจการซึ่งกำหนดให้เปลี่ยนวิธีจากวิธีส่วนได้เสียเป็นคำนวณโดยวิธีราคาทุน
  และงบการเงินรวมให้แสดงโดยวิธีส่วนได้เสียเหมือนดิม ทำให้บริษัทฯ
  ต้องเปลี่ยนแปลงนโยบายบัญชีและมีผลทำให้กำไรสุทธิในงบการเงินเฉพาะกิจการมีจำนวนไม่เท่ากัน
  กำไรสุทธิในงบการเงินรวมแต่ไม่มีผลกระทบต่อปัจจัยพื้นฐานการทำธุรกิจของกลุ่มบริษัทฯ
  แต่อย่างใด ทั้งนี้ผลกระทบจากเรื่องนี้ บริษัทฯ ได้เปิดเผยข้อมูลมาตลอดในปี 2550
  โดยผ่านช่องทางของตลาดหลักทรัพย์พร้อมกับการส่งงบการเงินทุกไตรมาสและประจำปีแล้ว
  โดยผลการดำเนินงานในรอบปี 2550 ตามวิธีราคาทุนในงบการเงินเฉพาะกิจการแสดงกำไรสุทธิ
  277.29 ล้านบาท ลดลง 209.02 ล้านบาท หรือ 42.98 % เมื่อเทียบกับปี 2549
  ซึ่งมีกำไรสุทธิ 486.31 ล้านบาท (ซึ่งเป็นตัวเลขที่คำนวณปรับย้อนหลังเป็นวิธีราคาทุนแล้ว)
  สาเหตุหลักเกิดจากการที่บริษัทฯ
  เปลี่ยนนโยบายการบริหารให้บริษัทในกลุ่มที่เป็นผู้ผลิตเป็นผู้จำหน่ายสินค้าเอง ซึ่งเดิมบริษัทฯ
  เป็นผู้จำหน่ายสินค้าให้บริษัทในกลุ่ม ส่งผลให้ยอดขายของบริษัทฯ ลดลงมาก
  และกำไรขั้นต้นในส่วนเฉพาะของบริษัทฯ ลดลง 388.92 ล้านบาท
  ทั้งนี้เพื่อให้บริษัทในกลุ่มมีความคล่องตัวในการบริหารการผลิตและการขายสินค้าเพื่อรองรับการแข่งขัน
  และการเปลี่ยนแปลงอย่างรวดเร็วในเศรษฐกิจยุคปัจจุบัน
  แต่การเปิดเผยข้อมูลต่อไปนี้จะเป็นภาพรวมของผลการดำเนินงานของบริษัทฯ และบริษัทย่อย
  ซึ่งในรอบปี 2550 บริษัทฯ และบริษัทย่อยมีกำไรสุทธิ 551.72 ล้านบาท ลดลง 649.29
  ล้านบาท หรือลดลง 54 % เมื่อเทียบกับปี 2549 ซึ่งมีกำไรสุทธิ 1,201.01 ล้านบาท
  สาเหตุหลักของการเปลี่ยนแปลงนั้นได้รับผลกระทบอันเกิดจากปัจจัยสำคัญดังนี้

  2.1 นโยบายของหน่วยงานภาครัฐของต่างประเทศ

ตามที่บริษัทในกลุ่มมีการลงทุนในธุรกิจพลังงานในสาธารณรัฐประชาชนจีน
ซึ่งเป็นธุรกิจผลิตกระแสไฟฟ้าที่ใช้ถ่านหินเป็นเชื้อเพลิงนั้น
ปีที่ผ่านมารัฐบาลจีนได้เข้มงวดกับเหมืองถ่านหินมาก
มีคำสั่งสั่งปิดเหมืองถ่านหินขนาดเล็กและเหมืองถ่านหินที่ไม่ได้มาตรฐาน
ทั้งนี้เป็นผลจากเหตุการณ์มีเหมืองถล่มในจีนส่งผลให้อุปทานของถ่านหินมีปริมาณในตลาดน้อยลง
ประกอบกับที่ผ่านมารัฐบาลจีนได้อนุมัติให้เพิ่มโรงงานไฟฟ้ามากพอสมควรเพื่อรองรับการขยายตัวทางเศรษฐกิจที่เพิ่มขึ้นอย่างรวดเร็ว
ทำให้อุปสงค์ของถ่านหินมีความต้องการมากขึ้น ราคาถ่านหินจึงเพิ่มขึ้นอย่างต่อเนื่อง ตลอดปี 2550
ในการนี้ปริมาณการขายไฟฟ้ามีจำนวนเพิ่มขึ้นจากการเพิ่มขึ้นของโรงงานผลิตกระแสไฟฟ้าจนอุปทานมากกว่าอุปสงค์
รัฐบาลจึงมีนโยบายกำหนดโควต้าจัดสรรปริมาณรับซื้อจากแต่ละบริษัท
ทำให้บริษัทไม่สามารถผลิตและขายกระแสไฟฟ้าได้เต็มกำลังการผลิต
ปริมาณการขายจึงลดลงตามไปด้วย ในขณะที่ราคาเพิ่มไม่ได้
นอกจากนี้รัฐบาลมีนโยบายให้องค์กรที่เกี่ยวข้องลงทุนเพิ่มเพื่อรักษาสิ่งแวดล้อมทำให้บริษัทต้องมีต้นทุนทางด้านนี้เพิ่มขึ้น
สรุปแล้วส่งผลให้เกิดภาวะต้นทุนเพิ่มขึ้นในขณะที่ปริมาณการขายลดลง
และราคาขายเพิ่มไม่ได้อันเนื่องจากการแข่งขัน และอุปทานมีมากกว่าอุปสงค์
รัฐบาลจึงยังไม่อนุมัติให้ขึ้นราคาขายกระแสไฟฟ้าต่อหน่วย
ปัจจัยเรื่องนี้ส่งผลให้บริษัทในกลุ่มในธุรกิจนี้มีกำไรน้อยลง บริษัทฯ
จึงรับรู้ส่วนแบ่งกำไรจากเงินลงทุนธุรกิจพลังงานในจีนน้อยลงประมาณ 230 ล้านบาท

2.2 การยกเลิกสายธุรกิจผลิตภัณฑ์รองเท้า

ตามที่กลุ่มบริษัทมีธุรกิจรองเท้า ซึ่งมีสัดส่วนการส่งออกมากกว่าร้อยละ 90 นั้น
เป็นธุรกิจรับจ้างการผลิตรองเท้ายี่ห้อดังระดับโลก แต่ปัจจุบันโอกาสในการทำกำไรแทบไม่มี
ซึ่งมีแนวโน้มว่าผลตอบแทนไม่คุ้มกับการลงทุน ทั้งนี้เกิดจากหลายปัจจัย เช่นราคาวัตถุดิบที่สูงขึ้น
ปัญหาการขาดแคลนแรงงาน และอัตราค่าแรงที่เพิ่มสูงขึ้นโดยตลอด ราคาพลังงานเพิ่มขึ้นมาก
ต้นทุนการวิจัยและพัฒนาที่เพิ่มสูงขึ้นมากและมีแนวโน้มสูงมากขึ้น
เพื่อตอบสนองความต้องการของลูกค้าเป็นต้น
แต่ราคาขายไม่สามารถเพิ่มขึ้นเท่ากับสัดส่วนของต้นทุนที่สูงขึ้น
เนื่องจากต้องแข่งขันด้านราคากับคู่แข่งในต่างประเทศที่มีต้นทุนต่ำกว่า
และเป็นตลาดของผู้ซื้อน้อยราย อีกทั้งค่าของเงินบาทแข็งค่าขึ้นตลอดตั้งแต่ปี 2549 ถึงสิ้นปี 2550
คณะกรรมการของบริษัทดังกล่าวพิจารณาแล้วเห็นว่าเพื่อหยุดความเสียหายทางธุรกิจที่มีผลขาดทุนต่อเนื่องมาตลอด
3 ปี และยังมองไม่เห็นทิศทางในการทำกำไรให้มีอัตราผลตอบแทนคุ้มค่าการลงทุนได้
จึงมีนโยบายให้เลิกดำเนินธุรกิจรองเท้า
ในการนี้ทำให้การบันทึกบัญชีของส่วนธุรกิจนี้ต้องเปลี่ยนนโยบายบัญชี
เป็นบันทึกมูลค่าสินทรัพย์ตามมูลค่าที่คาดว่าจะได้รับคืน และหนี้สินตามมูลค่าที่คาดว่าจะต้องจ่ายชำระ
จึงเกิดรายการขาดทุนจากการด้อยค่าของที่ดิน อาคาร และอุปกรณ์ เพิ่มขึ้น 203.54 ล้านบาท
และบันทึกสำรองเผื่อเงินชดเชยพนักงานตามกฎหมายแรงงานจำนวนเงิน 167.42 ล้านบาท

 2.3 อัตราแลกเปลี่ยนเงินตราต่างประเทศ

ในรอบปี 2550 อัตราแลกเปลี่ยนของค่าเงินบาท เมื่อเทียบกับสกุลเงินตราต่างประเทศ
ค่าเงินบาทแข็งค่าขึ้นโดยเฉพาะเมื่อเทียบกับสกุลดอลล่าร์สหรัฐ
ซึ่งเป็นสกุลหลักที่ได้รับชำระจากการส่งออก ทั้งนี้สัดส่วนการส่งออกของบริษัทในกลุ่มมีมากพอสมควร
เมื่อได้รับการชำระค่าสินค้าที่เป็นเงินตราต่างประเทศ ถึงแม้เป็นจำนวนที่เท่ากับปีก่อนหน้านี้
แต่เมื่อแปลงเป็นเงินบาทแล้วได้รับเงินบาทที่น้อยลง ซึ่งมีส่วนทำให้ยอดขายลดน้อยลงด้วย

2.4 การตลาดและการแข่งขัน

บริษัทฯ และบริษัทในกลุ่ม ประกอบธุรกิจด้านการลงทุนรวมทั้งการผลิตและจำหน่ายสินค้า
ซึ่งส่วนใหญ่เป็นสินค้าอุปโภคที่จำหน่ายทั้งในต่างประเทศและต่างประเทศ
ในภาวะปัจจุบันภายใต้ระบบนโยบายการค้าแบบเสรี ซึ่งกลไกตลาดเป็นตัวกำหนดราคา
ซึ่งต้องแข่งขันกับสินค้าประเภทเดียวกัน ที่ผลิตจากประเทศที่มีต้นทุนต่ำกว่า
แต่ในประเทศไทยมีอัตราค่าแรงงาน และโสหุ้ยการผลิตสูงกว่าคู่แข่งต่างประเทศ
โดยสรุปมีต้นทุนสูงขึ้นแต่จากภาวะตลาดและการแข่งขันที่รุนแรง
ทำให้ราคาขายต่อหน่วยไม่สามารถเพิ่มสูงขึ้นตามสัดส่วนของต้นทุนขายที่เพิ่มสูงขึ้น
มีผลทำให้อัตรากำไรขั้นต้นต่ำลง ด้วยเหตุนี้ บริษัทฯ
มีมาตรการแก้ไขโดยขยายการลงทุนไปในประเทศที่มีต้นทุนต่ำกว่า
เช่นในประเทศจีนที่มีตลาดใหญ่กว่า
ค่าแรงงานถูกกว่าเพื่อเพิ่มโอกาสในการหาผลตอบแทนจากการลงทุนให้มากขึ้น รวมทั้งในปี 2550
บริษัทฯ ได้มีการเปลี่ยนแปลงการบริหาร
โดยให้บริษัทในกลุ่มที่ผลิตสินค้าเป็นผู้ขายสินค้าเองเป็นส่วนใหญ่ ทั้งนี้
เพื่อรองรับการแข่งขันที่ทวีความรุนแรงขึ้น
และให้มีความคล่องตัวในการปรับเปลี่ยนกลยุทธ์ตามภาวะตลาดที่เปลี่ยนแปลงได้อย่างรวดเร็วและตัดสินใจได้อย่างทันเหตุการณ์
เพื่อความสามารถในการแข่งขันในตลาดได้

3. ผลการดำเนินงานที่ผ่านมาของกลุ่มธุรกิจ

  3.1 รายได้จากการขายหรือบริการ

บริษัทฯ มีรายได้จากการขายหรือบริการในปี 2550 เท่ากับ 14,861.21 ล้านบาท ลดลง
2,542.41 ล้านบาท เมื่อเทียบกับปี 2549 ซึ่งมีจำนวน 17,403.62 ล้านบาท ทั้งนี้เนื่องจาก
การเปลี่ยนแปลงนโยบายการบริหารให้บริษัทในกลุ่มที่ผลิตเป็นผู้ขายสินค้าโดยตรงเอง ซึ่งเดิมก่อนปี
2550 บริษัทฯ เป็นผู้จัดจำหน่ายให้ ส่งผลให้ยอดขายบางส่วนที่บริษัทฯ
เคยเป็นผู้ทำการตลาดและจัดจำหน่ายให้กับบริษัทร่วมลดลง
นอกจากนี้ยอดขายบางส่วนที่ลดลงมาจากธุรกิจสิ่งทอ รองเท้า และธุรกิจคอมพิวเตอร์

  3.2 รายได้อื่น

ตามที่บริษัทฯ มีธุรกิจการลงทุนด้วย จึงมีรายได้อื่นที่นอกเหนือจากรายได้จากการขาย ในปี 2550
มีรายได้อื่นรวม 1,386.82 ล้านบาท ลดลง 91.01 ล้านบาท เมื่อเทียบกับปี 2549
ซึ่งมีรายได้อื่นจำนวน 1,477.83 ล้านบาท สัดส่วนที่ลดลงคิดเป็น 0.48 % ขอสัดส่วนรายได้รวม
ซึ่งมีสาเหตุหลักจาก

3.2.1 ดอกเบี้ยรับลดลง 22.34 ล้านบาท
เนื่องจากบริษัทย่อยต้องนำเงินไปชำระเงินเพิ่มทุนตามสัดส่วนในโครงการโรงไฟฟ้า IPP
ในประเทศไทย ทำให้ไม่ได้รับดอกเบี้ยจากเงินลงทุนที่เพิ่มขึ้นในปี 2550

3.2.2 เงินปันผลรับลดลง 29.58 ล้านบาท เนื่องจากปี 2549 บริษัทฯ
ได้รับเงินปันผลพิเศษซึ่งจ่ายครั้งเดียวเป็นจำนวนเงิน 60 ล้านบาท แต่ในปี 2550
ไม่มีรายการพิเศษดังกล่าว

3.2.3 รายได้ประเภทส่วนแบ่งกำไรจากเงินลงทุนในบริษัทร่วมลดลง 244.28 ล้านบาท
เนื่องจากในปี 2550 ธุรกิจพลังงานในประเทศจีนมีกำไรตามสัดส่วนการลงทุนลดลงประมาณ 230
ล้านบาท และการรับรู้กำไรตามสัดส่วนจากบริษัทร่วมอื่นในประเทศสุทธิมีผลลดลงด้วย
ทั้งนี้ตามรายละเอียดข้อมูลในหัวข้อผลการดำเนินงาน
หัวข้อย่อยนโยบายของหน่วยงานภาครัฐของต่างประเทศ

3.2.4 บริษัทฯ มีรายการกำไรจากการจำหน่ายเงินลงทุน มีผลแตกต่างเพิ่มขึ้น 185.98 ล้านบาท
เนื่องจากปี 2550 บริษัทฯ มีรายการขายเงินลงทุน ซึ่งส่วนใหญ่เป็นรายการที่เกี่ยวโยงกันที่บริษัทฯ
ได้เปิดเผยข้อมูลผ่านทางตลาดหลักทรัพย์ฯ แล้ว
ทั้งนี้เป็นการปรับโครงสร้างการลงทุนของบริษัทในกลุ่ม ให้สอดคล้องกับกฎระเบียบของ
ก.ล.ต.ในส่วนที่เกี่ยวกับการถือหุ้นไขว้

3.3 ต้นทุนและค่าใช้จ่ายในการขายและบริหาร

ในปี 2550 บริษัทฯ และบริษัทย่อย มีต้นทุนขาย 13,014.95 ล้านบาท ลดลง 2,187.59 ล้านบาท
เมื่อเทียบกับปี 2549 ซึ่งมีต้นทุนขาย 15,202.55 ล้านบาท
ทั้งนี้ต้นทุนขายที่ลดลงสอดคล้องกับรายได้จากการขายที่ลดลง
เนื่องจากส่วนใหญ่รายได้จากการขายที่เคยขายให้บริษัทร่วมไม่มีแล้ว
ต้นทุนขายจากส่วนนี้จึงลดลงตามไปด้วย

ค่าใช้จ่ายในการขายและบริหาร ของปี 2550 มีจำนวน 1,779.49 ล้านบาท ลดลง 84.16
ล้านบาท เมื่อเทียบกับปี 2549 ซึ่งมีจำนวน 1,863.65 ล้านบาท
เป็นผลจากส่วนหนึ่งที่ธุรกรรมการขายลดลงตามที่กล่าวไว้ข้างต้น
ทำให้ค่าใช้จ่ายที่เกี่ยวกับการขายลดลงตามไปด้วย เช่นค่านายหน้าในการขาย
ค่าใช้จ่ายเกี่ยวกับการส่งออก เป็นต้น นอกจากนี้
มีค่าใช้จ่ายในการขายและบริหารของบริษัทย่อยบางบริษัทลดลงเนื่องจากค่าเสื่อมราคาลดลงจากทรัพย์สินที่ได้บันทึกค่าเสื่อมราคาไว้ครบถ้วนแล้ว

นอกจากนี้ในรอบปี 2550 มีรายการที่ไม่ปกติเกิดขึ้นจากการหยุดดำเนินธุรกิจรองเท้า
ทำให้มีรายการขาดทุนจากการด้อยค่าของที่ดิน อาคาร และอุปกรณ์เพิ่มขึ้น 203.54 ล้านบาท
และต้องบันทึกภาระผูกผัน การตั้งสำรองเผื่อเงินชดเชยพนักงานตามกฎหมายแรงงานเป็นจำนวน
167.42 ล้านบาท ซึ่งได้มีรายละเอียดที่กล่าวไว้ในหัวข้อ 2 ผลการดำเนินงานในส่วนของข้อ 2.2
เรื่องการยกเลิกสายธุรกิจผลิตภัณฑ์รองเท้าแล้ว

3.4 กำไร

ปี 2550 บริษัทฯ และบริษัทย่อยมีกำไรขั้นต้น 1,846.26 ล้านบาท ลดลง 354.82 ล้านบาท
เมื่อเทียบกับปี 2549 ที่มีกำไรขั้นต้น 2,201.07 ล้านบาท หรืออัตรากำไรขั้นต้นของปี 2550
เท่ากับ 12.42 % ลดลง 0.23 % เมื่อเทียบอัตรากำไรขั้นต้นของปี 2549 ซึ่งเท่ากับ 12.65 %
เนื่องจากส่วนแรกเป็นจำนวนเงินกำไรขั้นต้นที่บริษัทฯ เคยได้รับจากการขายสินค้าให้บริษัทร่วม
แต่ตั้งแต่ปี 2550 บริษัทฯ ไม่ได้ขายสินค้าให้บริษัทร่วมนั้นๆ กำไรขั้นต้นที่เคยได้รับในส่วนนี้
จึงไม่ได้รับ ในประการต่อมา กำไรขั้นต้นที่ลดลงมาจากธุรกิจรองเท้าซึ่งเลิกดำเนินการสิ้นปี 2550
นอกจากนี้มาจากธุรกิจคอมพิวเตอร์ และธุรกิจโรงไฟฟ้าในประเทศจีน ซึ่งมีปัจจัยการแข่งขัน
และกลไกราคาตลาดเป็นตัวกำหนดราคาขายที่ไม่สามารถเพิ่มราคาได้เท่ากับสัดส่วนของต้นทุนที่เพิ่มขึ้น
อีกทั้งปริมาณการขายที่ลดลงด้วยล้วนทำให้กำไรขั้นต้นลดลง

ในส่วนของกำไรจากการดำเนินงาน ในปี 2550 บริษัทฯ
และบริษัทย่อยมีอัตรากำไรจากการดำเนินงานต่อรายได้รวมเท่ากับ 5.80 % ลงดลง 2.57 %
เมื่อเทียบกับปี 2549 ซึ่งเท่ากับ 8.37
%ทั้งนี้เนื่องจากรายการรับรู้ส่วนแบ่งกำไรจากเงินลงทุนในบริษัทร่วมลดลง
(ส่วนใหญ่สาเหตุจากผลการดำเนินงานของโรงไฟฟ้าในประเทศจีน) คิดเป็นลดลง 0.78 %
และเหตุการณ์ผิดปกติของการเลิกดำเนินธุรกิจรองเท้า
ทำให้มีผลกระทบต่ออัตรากำไรจากการดำเนินงานต่อรายได้รวมลดลง 2.41 % แต่เนื่องจากปี
2550 บริษัทฯ มีรายการกำไรจากการจำหน่ายเงินลงทุนคิดเป็นสัดส่วนเพิ่มขึ้น 1.07 %
ซึ่งกำไรส่วนใหญ่มาจากรายการขายเงินลงทุนของบริษัทในกลุ่มเพื่อปรับโครงสร้างเงินลงทุน
ทั้งหมดนี้รวมกับจำนวนกำไรขั้นต้นที่ลดลงเป็นผลให้อัตราส่วนกำไรจากการดำเนินงานต่อรายได้รวมลดลง
ส่วนรายการอื่นๆ มีผลแตกต่างอย่างไม่มีนัยสำคัญ

เรื่องอัตราส่วนกำไรสุทธิต่อรายได้รวมของปี 2550 เท่ากับ 3.40 % ลดลง 2.97 %
เมื่อเทียบกับปี 2549 ซึ่งเท่ากับ 6.36 %
ทั้งนี้เป็นผลจากการลดลงของกำไรจากการดำเนินงานที่กล่าวข้างต้นในสัดส่วน 2.57 %
รวมกับรายการภาษีเงินได้นิติบุคคลที่มีอัตราส่วนต่อรายได้รวมเพิ่มขึ้น 0.09 %
(เนื่องจากรายการขาดทุนจากการด้อยค่าของสินทรัพย์ถาวร
และบันทึกสำรองค่าเผื่อเงินชดเชยพนักงานตามกฎหมายแรงงานนำมาหักเป็นรายจ่ายทางภาษีอากรไม่ได้)
แล้วทำให้กำไรสุทธิหลังหักภาษีเงินได้ มีอัตราส่วนลดลง 2.66 %
ปรับปรุงด้วยผลต่างกำไรที่เป็นสัดส่วนของผู้ถือหุ้นส่วนน้อยจำนวน 0.31 %
จึงคงเหลือเป็นกำไรสุทธิในส่วนของบริษัทฯ และบริษัทย่อยในปี 2550 จำนวนเงิน 551.72
ล้านบาท หรืออัตราส่วนกำไรสุทธิต่อรายได้รวมของปี 2550 เท่ากับ 3.40 % ลดลงจากปีที่แล้ว
2.97 %

อัตราผลตอบแทนต่อผู้ถือหุ้น ปี 2550 เท่ากับ 4.07 % ในขณะที่ปี 2549 เท่ากับ 8.87 % ลดลง
4.80 % สาเหตุหลักเนื่องจากกำไรจากการดำเนินงานปี 2550
ลดลงซึ่งมีรายละเอียดที่กล่าวไว้แล้วข้างต้น
ซึ่งมีเหตุการณ์ที่ไม่ปกติเป็นปัจจัยหลักของการเปลี่ยนแปลง

งบการเงินรวมของบริษัทฯ ปี 2550 มีกำไรสุทธิ 551.72 ล้านบาท
แต่เมื่อเทียบกับเงินสดสุทธิจากการดำเนินงาน ซึ่งมีจำนวน 1,665.24 ล้านบาท
หรือกระแสเงินสดสุทธิจากการดำเนินงานมากกว่ากำไรสุทธิ 1,113.52 ล้านบาท
แสดงถึงกำไรสุทธิได้เข้ามาในรูปของกระแสเงินสดจากการดำเนินงานจริง
สาเหตุของกำไรสุทธิน้อยกว่าเงินสดจากการดำเนินงาน
เนื่องจากกำไรสุทธิมีการบันทึกค่าใช้จ่ายที่ไม่ได้จ่ายเงินสดจริงในปี 2550 หลายรายการ
เช่นรายการค่าเสื่อมราคา และค่าตัดจำหน่าย 685 ล้านบาท
รายการบันทึกขาดทุนจากการด้อยค่าของที่ดิน อาคาร และอุปกรณ์ จำนวน353 ล้านบาท
รายการสำรองเผื่อเงินชดเชยพนักงานตามกฎหมายแรงงาน 167 ล้านบาท
เมื่อคำนึงถึงสินทรัพย์จากการดำเนินงาน บริษัทฯ มีกระแสเงินสดสุทธิจากการมีลูกหนี้ลดลง 514
ล้านบาท สินค้าคงเหลือลดลง 757 ล้านบาท สินทรัพย์หมุนเวียนและไม่หมุนเวียนอื่นลด 231
ล้านบาท และหักในส่วนของเจ้าหนี้การค้าลดลง 511 ล้านบาท หนี้สินอื่นลดลง 108 ล้านบาทแล้ว
จะมีกระแสเงินสดจากสินทรัพย์ดำเนินงานเพิ่มขึ้นสุทธิ 883 ล้านบาท
ซึ่งใกล้เคียงกับกำไรจากการดำเนินงาน ซึ่งมีจำนวน 942 ล้านบาท แสดงให้เห็นถึง บริษัทฯ
ยังมีสภาพคล่องในการดำเนินงานดี

5.  อัตราผลตอบแทนต่อผู้ถือหุ้น

ในปี 2550 ตามงบการเงินรวมซึ่งมาตรฐานการบัญชีกำหนดให้คำนวณโดยวิธีส่วนได้เสีย
ที่กำหนดให้ต้องรับรู้ส่วนแบ่งผลกำไร (ขาดทุน) จากบริษัทย่อยและบริษัทร่วม บริษัทฯ มีกำไรสุทธิ
551.72 ล้านบาท เป็นกำไรต่อหุ้น 1.90 บาท หรือมีอัตราผลตอบแทนต่อส่วนของผู้ถือหุ้น
เฉลี่ยเท่ากับ 4.07 %
ซึ่งสูงกว่าอัตราผลตอบแทนเมื่อเทียบกับอัตราดอกเบี้ยเงินฝากประจำของสถาบันการเงิน

ในปี 2550 บริษัทฯ มีกำไรสุทธิตามวิธีราคาทุน 277 ล้านบาท หรือมีกำไรสุทธิต่อหุ้นเท่ากับ 0.92
บาท การที่กำไรสุทธิตามวิธีราคาทุนของปี 2550 น้อยกว่าปี 2549 เป็นจำนวน 209 ล้านบาทนั้น
เนื่องจากกำไรขั้นต้นของบริษัทฯ ลดลงจำนวน 388 ล้านบาท
ซึ่งเป็นผลจากการเปลี่ยนนโยบายการบริหารการขายให้บริษัทในกลุ่มที่ผลิตสินค้าเป็นผู้จำหน่ายสินค้าเองเกือบทั้งหมด
ทั้งนี้บริษัทฯ จะเป็นผู้รับเงินปันผลในฐานะผู้ลงทุนและติดตามผลการดำเนินงาน อนึ่ง
บริษัทมีนโยบายการจ่ายเงินปันผลไม่น้อยกว่า 1 ใน 3 ของกำไรสุทธิตามวิธีราคาทุน
ซึ่งคำนึงถึงสภาพคล่อง และความจำเป็นในการใช้เงินของบริษัทฯ อย่างไรก็ตาม
อัตราการจ่ายเงินปันผลให้กับผู้ถือหุ้น ได้พิจารณาจ่ายในอัตราที่เหมาะสมกับการลงทุนอย่างสม่ำเสมอ
ซึ่งปีนี้ บริษัทฯ คาดว่าจะจ่ายเงินปันผลให้กับผู้ถือหุ้นในอัตรา 1.25 บาทต่อหุ้น หรือเทียบเท่ากับ
135.87 % ของกำไรสุทธิตามวิธีราคาทุน

ประวัติการจ่ายเงินปันผลของบริษัท ฯ เทียบกับกำไรสุทธิต่อหุ้น ตามวิธีส่วนได้เสีย
และตามวิธีราคาทุน ปรากฎดังนี้

ปี อัตราการจ่ายเงินปันผลต่อหุ้น กำไรสุทธิต่อหุ้น

วิธีส่วนได้เสีย วิธีราคาทุน

2549 1.25 4.14 1.62

2548 1.25 2.95 1.85

2547 1.25 1.46 2.14

2546 1.25 3.37 2.01

2545 1.25 3.40 2.33

2544 1.25 3.72 2.01

4. ฐานะการเงิน

การเปลี่ยนแปลงฐานะการเงินของบริษัทฯ และบริษัทย่อยตามงบการเงินรวมสรุปได้ดังนี้

4.1 สินทรัพย์ ณ วันที่ 31 ธันวาคม 2550 บริษัทฯ และบริษัทย่อยมีสินทรัพย์รวมเป็นจำนวนเงิน
20,041 ล้านบาท เพิ่มขึ้น 66.15 ล้านบาท หรือ 0.33 % เมื่อเทียบกับสิ้นปี 2549 ซึ่งมีจำนวน
19,975 ล้านบาท สรุปการเปลี่ยนแปลงที่มีสาระสำคัญ ดังนี้

1.  ส่วนประกอบของสินทรัพย์ ณ สิ้นปี 2550 ที่สำคัญมี สินทรัพย์หมุนเวียน 29 %

เงินลงทุน 45.48 % ที่ดิน อาคาร และอุปกรณ์ 20.97 % และสินทรัพย์อื่น 4.55 %
เมื่อเทียบสัดส่วนจากองค์ประกอบปี 2549 รายการเปลี่ยนแปลงที่สำคัญ คือ สินทรัพย์หมุนเวียนลดลง
1,005 ล้านบาท หรือสัดส่วนองค์ประกอบลดลง 5.13 % ซึ่งเกิดจากรายการลูกหนี้การค้าลดลง
331.33 ล้านบาท และสินค้าคงเหลือสุทธิลดลง 652.48 ล้านบาท ซึ่งเป็นผลจากการที่บริษัทฯ
โอนรายการขายที่เคยขายให้บริษัทร่วมเป็นส่วนมากให้บริษัทร่วมขายเอง
และการตัดสินใจเลิกดำเนินธุรกิจรองเท้า ณ สิ้นปี 2550
ล้วนเป็นผลให้ลูกหนี้การค้าและสินค้าคงเหลือลดลง นอกจากนี้ ในส่วนของเงินลงทุนบริษัทฯ
และบริษัทย่อยมีเงินลงทุนเพิ่มขึ้น 558.54 ล้านบาท หรือมีสัดส่วนองค์ประกอบเพิ่มขึ้น 2.77 %
เนื่องจากในรอบปี 2550 บริษัทย่อยมีการชำระเงินเพิ่มทุนในโครงการ บริษัท ราชบุรีเพาเวอร์
จำกัด ซึ่งคาดว่าจะผลิตกระแสไฟฟ้าในประเทศไทยในปี 2551
และในปีที่ผ่านมามีการลงทุนเพิ่มในโครงการต่างประเทศเช่น Jiangsu Zhonglian Carpet
Co.,Ltd.,Taxing-Union Zond Chemical Co.,Ltd.,Huanan-Union Spring
Cogeneration และลงทุนในหลักทรัพย์อื่นๆ เพื่อหาผลตอบแทนเพิ่มขึ้นด้วย

นอกจากรายการข้างต้นยังมีรายการที่เพิ่มขึ้นคือ
ลูกหนี้จากการขายเงินลงทุนในกิจการที่เกี่ยวข้องกันเพิ่มขึ้น 248.22 ล้านบาท
ซึ่งมีระยะเวลาการชำระคืนเป็นงวดๆ ตามที่บริษัทฯ เคยเปิดเผยข้อมูลไว้แล้ว

สำหรับในส่วนของสินทรัพย์ถาวรประเภท ที่ดิน อาคาร และอุปกรณ์ มีจำนวนเพิ่มขึ้น 417 ล้านบาท
มีสัดส่วนองค์ประกอบของสินทรัพย์เพิ่ม 2.02 % ทั้งนี้ บริษัทฯ มีการลงทุนในการสร้าง Cleanroom
เพิ่มเพื่อรองรับการขยายธุรกิจการผลิตชิ้นส่วนอิเลคทรอนิคส์ ให้มีศักยภาพในการแข่งขันได้ในอนาคต
นอกจากนี้มีบริษัทร่วมบางบริษัทคือ บริษัท ยูเนี่ยนพลาสติก จำกัด
(มหาชน)ที่เปลี่ยนสถานะเป็นบริษัทย่อย จึงเพิ่มตัวเลขสินทรัพย์ถาวรในงบการเงินของบริษัทฯ
เป็นผลให้สินทรัพย์ถาวรในงบการเงินรวมเพิ่มขึ้นด้วย

สินทรัพย์อื่นนอกจากที่กล่าวไว้ข้างต้นเปลี่ยนแปลงอย่างไม่มีนัยสำคัญ

  (2) คุณภาพของสินทรัพย์

ณ วันที่ 31 ธันวาคม 2550 ยอดคงเหลือของลูกหนี้และตั๋วเงินรับการค้าสุทธิมีจำนวนเงิน
2,215.05 ล้านบาท ลดลงจากปีที่แล้ว 331.33 ล้านบาท เมื่อเทียบกับปีที่แล้วซึ่งมีจำนวน
2,546.38 ล้านบาท ตามสาเหตุที่กล่าวไว้ในหัวข้อองค์ประกอบของสินทรัพย์
จำนวนเงินลูกหนี้คงค้างส่วนใหญ่ยังไม่เกินกำหนดเวลาชำระหนี้ ระยะเวลาเก็บหนี้เฉลี่ยปี 2550
เท่ากับ 59 วัน ใกล้เคียงกับระยะเวลาการให้สินเชื่อของบริษัท อย่างไรก็ตาม บริษัทฯ
และบริษัทย่อยได้ทำการประเมินมูลค่าสุทธิที่จะได้รับจากลูกหนี้การค้า ที่ค้างชำระเกินกว่า 1 ปี
ซึ่งมีจำนวนเงินประมาณ 49 ล้านบาท และได้บันทึกค่าเผื่อหนี้สงสัยจะสูญ
สำหรับลูกหนี้ดังกล่าวที่คาดว่าจะเรียกเก็บเงินไม่ได้ไว้เป็นจำนวนประมาณ 50.7 ล้านบาท
ซึ่งเทียบเป็นสัดส่วน 2.24 % ของลูกหนี้การค้ารวม นอกจากนี้บริษัทฯ
ได้บันทึกค่าเผื่อหนี้สงสัยจะสูญของธุรกิจรองเท้าเดิมซึ่งเปลี่ยนชื่อเป็น บริษัท
ยูเนี่ยนเทคโนโลยี่(2008) จำกัด จำนวนประมาณ 163.3 ล้านบาทไว้แล้ว บริษัทฯ
และบริษัทย่อยเชื่อว่าค่าเผื่อหนี้สงสัยจะสูญดังกล่าว มีจำนวนเพียงพอในสถานการณ์ปัจจุบัน

เงินให้กู้ยืมระยะสั้นแก่กิจการที่เกี่ยวข้องกัน ยอดคงเหลือ ณ วันที่ 31 ธันวาคม 2550 มีจำนวน
34.89 ล้านบาท ลดลง 2.5 ล้านบาท เมื่อเทียบกับปี 2549 เนื่องจาก
เป็นจำนวนที่บริษัทย่อยในต่างประเทศให้บริษัทร่วมกู้ยืมในธุรกิจการศึกษาที่ประเทศจีน
เพื่อใช้เป็นเงินทุนหมุนเวียนในการประกอบกิจการมาเป็นเวลาหลายปีแล้ว
แต่เนื่องจากอัตราแลกเปลี่ยนสิ้นปี 2550 ของสกุลเงินบาทเมื่อเทียบกับสกุลดอลล่าสหรัฐ
เงินบาทแข็งค่าขึ้นมากทำให้จำนวนเงินบาทที่แสดงตามงบการเงินมีจำนวนเงินที่ลดน้อยลง
ซึ่งจำนวนเงินให้กู้ยืมดังกล่าวคาดว่าจะได้รับชำระคืนทั้งจำนวน

สินค้าคงเหลือ ณ วันที่ 31 ธันวาคม 2550 มียอดสินค้าคงเหลือสุทธิ 1,460.63 ล้านบาท หรือ
7.29 % ของสินทรัพย์รวม มีจำนวนลดลง 652.48 ล้านบาท เมื่อเทียบกับสิ้นปี 2549 ซึ่งมีจำนวน
2,113.11 ล้านบาท จำนวนที่ลดลงเนื่องจากสาเหตุที่กล่าวไว้ในเรื่องส่วนประกอบของสินทรัพย์
บริษัทฯ
และบริษัทย่อยมีนโยบายให้มีระบบการควบคุมภายในเกี่ยวกับการตรวจนับสินค้าคงเหลืออย่างสม่ำเสมอ
และมีรายงานการวิเคราะห์อายุของสินค้าคงเหลือ และพิจารณาสภาพของสินค้า ณ สิ้นปี 2550
มีการตั้งสำรองสินค้าเสื่อมสภาพ และล้าสมัย เป็นจำนวน 122.59 ล้านบาท ซึ่งคิดเป็น 7.74 %
ของยอดรวมสินค้าคงเหลือ บริษัทฯ และบริษัทย่อยประเมินว่า จำนวนมูลค่าสำรองสินค้าเสื่อมสภาพฯ
ดังกล่าว มีความเหมาะสมไม่มากหรือน้อยเกินไป

รายการเงินลงทุนของบริษัทฯ และบริษัทย่อย ณ สิ้นปี 2550 มีจำนวนเงินสุทธิรวม 9,114.13
ล้านบาท หรือเป็น 45.48 % ของสินทรัพย์รวม
ซึ่งแบ่งเป็นการลงทุนทั้งภายในประเทศและต่างประเทศ ตามรายละเอียดต่างๆ
ที่แสดงไว้ในหมายเหตุประกอบงบการเงินข้อ 9 ข้อ 10 และข้อ 11
ซึ่งมีรายการเปลี่ยนแปลงเงินลงทุนที่เกิดขึ้นในรอบปี 2550 ทั้งนี้บริษัทฯ
มีการประเมินคุณภาพของเงินลงทุนอย่างสม่ำเสมอ
และมีการบันทึกค่าเผื่อการด้อยค่าของเงินลงทุนในบริษัทฯ
ที่มีสัญญาณความไม่แน่นอนในคุณภาพของสินทรัพย์เงินลงทุน บริษัทฯ
เชื่อว่าจำนวนที่ปรากฎในงบการเงินมีคุณภาพเหมาะสมที่ไม่แสดงในจำนวนเงินที่สูงเกินไป

4.2 สภาพคล่อง

1.  งบกระแสเงินสด สำหรับปีสิ้นสุดวันที่ 31 ธันวาคม 2550 บริษัทฯ
    และบริษัทย่อยมีกระแสเงินสดจากกิจกรรมดำเนินงาน 1,665.24 ล้านบาท
    ใช้ไปในกิจกรรมลงทุน 809.53 ล้านบาท ใช้ไปในกิจกรรมจัดหาเงิน 331.55 ล้านบาท
    ปรับด้วยยอดลดลงจากการแปลงค่างบการเงินที่เป็นเงินตราต่างประเทศจำนวน 325.26
    ล้านบาท เป็นทั้งปีมีเงินสดและรายการเทียบเท่าเงินสดเพิ่มขึ้น 198.89 ล้านบาท
    รวมกับเงินสดและรายการเทียบเท่าเงินสดต้นปี ยกมา 1,501.94 ล้านบาท
    คงเหลือเงินสดและรายการเทียบเท่าเงินสดปลายปี 2550 เท่ากับ 1,700.83 ล้านบาท

ปี 2550 การที่บริษัทฯ และบริษัทย่อยมีกระแสเงินสดจากกิจกรรมดำเนินงาน 1,665.24 ล้านบาท
ซึ่งมากกว่ากำไรจากการดำเนินงาน ที่มีจำนวน 942.26 ล้านบาท อยู่เป็นจำนวน722.98
ล้านบาทนั้น สาเหตุหลักคือรายการสินค้าคงเหลือลดลงมาก ซึ่งได้กลับมาในรูปของกระแสเงินสด
ทั้งนี้ธุรกิจที่ลดสินค้าคงเหลือลงมากอย่างมีนัยสำคัญ
คือกลุ่มรองเท้าที่จะเลิกการดำเนินงานธุรกิจรองเท้า มีการขายสินค้าคงเหลือออกให้หมด
นอกจากกลุ่มรองเท้าแล้ว กลุ่มอื่นๆ พยายามบริหารให้สินค้าคงเหลือลดลงด้วย
ในส่วนของสินทรัพย์หมุนเวียนอื่น มีการเรียกชำระเงินจากลูกหนี้ และจ่ายชำระเจ้าหนี้
ตามเงื่อนไขทางการค้า
เพื่อให้กำไรจากการดำเนินงานกลับมาในรูปของกระแสเงินสดจากการดำเนินงานทั้งหมด
แสดงถึงกระแสเงินทุนหมุนเวียนสำหรับกิจการมีความเพียงพอ

บริษัทฯ ได้ใช้เงินไปในกิจกรรมการลงทุนสุทธิ 809.53 ล้านบาท
ทั้งนี้มีสาเหตุหลักจากมีการลงทุนในสินทรัพย์ถาวรประเภท ที่ดิน อาคาร และอุปกรณ์ เพิ่มขึ้นสุทธิ
416.92 ล้านบาท ซึ่งเป็นประเภทอาคารและระบบห้อง Cleanroom ในธุรกิจชิ้นส่วนอิเลคทรอนิคส์
และเพิ่มอาคารสำนักงานในธุรกิจการลงทุนในต่างประเทศ
นอกจากนี้มีกิจกรรมการลงทุนเพิ่มในต่างประเทศ เช่นโรงงานผลิต

พรมรถยนต์ โรงงานเคมี โรงงานผลิตกระแสไฟฟ้า เป็นต้น
สุทธิมีเงินลงทุนในบริษัทอื่นเพิ่มจากปีที่แล้ว 558.54 ล้านบาท
เพื่อขยายโอกาสหาผลตอบแทนจากการลงทุนเพิ่มขึ้นต่อไป

ในส่วนของกิจกรรมจัดหาเงิน บริษัทฯ และบริษัทย่อย
มีทั้งกู้เงินเพิ่มและชำระหนี้เงินกู้ยืมระยะยาวที่ครบกำหนด
สุทธิมีการรับเงินกู้มากกว่าจ่ายคืนเงินกู้เป็นจำนวน 220.35 ล้านบาท มีการจ่ายเงินปันผลให้ผู้ถือหุ้น
436.87 ล้านบาท นอกจากนี้มีการจ่ายชำระคืนหนี้ทางการเงินให้กับเจ้าหนี้108.45 ล้านบาท
และจ่ายคืนการลดทุนให้ผู้ถือหุ้นส่วนน้อย 6.57 ล้านบาท สรุปแล้วใช้ไปในกิจกรรมจัดหาเงิน
331.55 ล้านบาท

เมื่อรวม 3 กิจกรรมข้างต้น มีกระแสเงินสดสุทธิเหลือ 524.16 ล้านบาท
รวมกับรายการปรับผลต่างจากการแปลงค่างบการเงินลดลง 325.26 ล้านบาท
(ซึ่งเป็นผลจากการแปลงค่างบการเงินของต่างประเทศ ซึ่งมีอัตราแลกเปลี่ยนที่แตกต่างกัน
ระหว่างงบการเงินปี 2550 และปี 2549)
และรวมกับเงินสดและรายการเทียบเท่าเงินสดยกมาต้นปีจำนวน 1,501.94 ล้านบาท ทำให้บริษัทฯ
และบริษัทย่อยมีเงินสดและรายการเทียบเท่าเงินสด ปลายปี 2550 มีจำนวนเงิน 1,700.83
ล้านบาท

2.  อัตราส่วนสภาพคล่องที่สำคัญ

ณ สิ้นปี 2550 บริษัทฯ มีอัตราส่วนสินทรัพย์หมุนเวียนต่อหนี้สินหมุนเวียนเท่ากับ 1.56 ต่อ 1 เท่า
อัตราส่วนสภาพคล่องหมุนเร็วต่อหนี้สินหมุนเวียนเท่ากับ 1.17 ต่อ 1 เท่า
แสดงถึงบริษัทสามารถเปลี่ยนสินทรัพย์สภาพคล่องเป็นเงินสด
เพื่อที่จะสามารถชำระหนี้สินหมุนเวียนให้ครบถ้วนได้แล้ว ยังมีสภาพคล่องส่วนเกินเหลืออยู่อีก 0.17
เท่า มีความหมายว่าบริษัทฯ และบริษัทย่อยยังมีสภาพคล่องทางการเงินสูงและเพียงพอ บริษัทฯ
มีระยะเวลาการเก็บหนี้เฉลี่ยอยู่ที่ 59 วัน ซึ่งใกล้เคียงและยังอยู่ภายในช่วงระยะเวลาที่บริษัทฯ
ให้เครดิตเทอมกับลูกค้าทางการค้า ส่วนวงจรเงินสด
ตั้งแต่จ่ายเงินซื้อวัตถุดิบถึงวันที่ได้รับเงินค่าขายสินค้าเป็นเวลา 31 วัน
ซึ่งใกล้เคียงกับปีที่ผ่านมาที่มีจำนวน 29 วัน หรือเสมือนหนึ่งบริษัทฯ และบริษัทย่อย
มีวงจรเงินสดประมาณ 11 รอบใน 1 ปี ในรอบปี 2550 บริษัทฯ และบริษัทย่อย
มีอัตรากำไรจากการดำเนินงานต่อรายได้รวม 5.80 % ซึ่งต่ำกว่าปีที่แล้ว ซึ่งมีจำนวน 8.37 %
เนื่องจาก กำไรจากการดำเนินงานปี 2550 ลดต่ำกว่าปี 2549 เพราะว่ามีรายการที่ไม่ปกติเกิดขึ้น
ซึ่งแสดงรายละเอียดไว้ภายใต้หัวข้อผลการดำเนินงาน
ส่วนทางด้านนโยบายทางการเงินอัตราส่วนหนี้สิน ต่อส่วนของผู้ถือหุ้นเท่ากับ 0.36 ต่อ 1 เท่า
ซึ่งใกล้เคียงกับปีที่แล้วที่มีอัตราส่วน 0.38 ต่อ 1 เท่า
แสดงให้เห็นว่าโครงสร้างทางการเงินมีแหล่งที่มาของเงินจากส่วนของเจ้าหนี้
ยังน้อยมากเมื่อเทียบกับส่วนของผู้ถือหุ้น
ซึ่งมีโอกาสในการใช้เงินทุนแหล่งเงินทุนจากเจ้าหนี้ได้อีกมากพอสมควรเพราะว่าสัดส่วนหนี้สินยังต่ำมาก
นอกจากนี้ อัตราส่วนความสามารถในการชำระดอกเบี้ยอยู่ที่ 21.32 เท่า แสดงถึงบริษัทฯ
มีกระแสเงินสดหมุนเวียนอย่างเพียงพอ ในการที่จะชำระดอกเบี้ยให้เจ้าหนี้ได้
เมื่อคำนึงถึงอัตราส่วนผลตอบแทนต่อส่วนของผู้ถือหุ้นได้ 4.07 %
ซึ่งดีกว่าอัตราผลตอบแทนจากอัตราดอกเบี้ยเงินฝากประจำของสถาบันการเงิน
เมื่อพิจารณาถึงเงินปันผลที่คาดว่าจะจ่ายให้กับผู้ถือหุ้น ถึงแม้ว่าอัตรากำไรต่อหุ้นปี 2550 เท่ากับ
0.92 บาท ตามกำไรสุทธิวิธีราคาทุน แต่บริษัทฯ คาดว่าจะจ่ายเงินปันผลหุ้นละ 1.25 บาท
ซึ่งคิดเป็น 135.87 % ของกำไรสุทธิตามวิธีราคาทุน เพื่อให้ผลตอบแทนที่ดีพอสมควรกับผู้ถือหุ้น

  (3) เรื่องระยะเวลาครบกำหนดของหนี้ระยะสั้นที่มีผลต่อสภาพคล่องของบริษัท

บริษัทฯ และบริษัทย่อยมีเงินกู้ยืมระยะสั้น 1,205.53 ล้านบาท
ส่วนของเงินกู้ยืมระยะยาวที่ถึงกำหนดชำระภายในหนึ่งปีมี จำนวน 257.23 ล้านบาท
มีส่วนของเจ้าหนี้ตามสัญญาเช่าทางการเงินที่ถึงกำหนดชำระภายในหนึ่งปี 21.33 ล้านบาท
มีค่าใช้จ่ายค้างจ่าย 488.61 ล้านบาท และมีหนี้สินหมุนเวียนอื่นอีก 271.46 ล้านบาท รวมเป็น
2,244.16 ล้านบาท ซึ่งต้องชำระภายใน 1 ปี แต่เมื่อเทียบสินทรัพย์สภาพคล่อง รายการเงินสด
และรายการเทียบเท่าเงินสดที่สามารถใช้ได้ทันทีมีจำนวน 2,101.02 ล้านบาท ซึ่งคิดเป็น 93.62
% ของหนี้ระยะสั้น ซึ่งมีความใกล้เคียงกันมาก แสดงถึงบริษัทฯ
มีสภาพคล่องเพียงพอที่จะชำระหนี้ระยะสั้นภายใน 1 ปี ได้ถึง 93.62 %
จากกระแสเงินสดของบริษัทเอง อย่างไรก็ตามบริษัทฯ ยังมีวงเงินสินเชื่อระยะสั้นที่ยังใช้ไม่ครบ
สามารถใช้ได้ทันทีเมื่อหมุนเวียนการชำระหนี้ได้ นอกจากหนี้ระยะสั้นแล้ว ในส่วนของหนี้ทางการค้า
เช่น เจ้าหนี้ทรัสต์รีซีท (T/R) และเจ้าหนี้การค้า บริษัทฯ มีลูกหนี้ L/C และ T/T
ที่สามารถจะรับชำระได้ตามกำหนด เพื่อนำไปจ่ายชำระเจ้าหนี้ T/R และเจ้าหนี้ทางการค้าได้ครบ
ดังนั้นเมื่อคำนึงถึงมูลค่าและระยะเวลาของแหล่งการได้มา
และใช้จ่ายไปของกระแสเงินทุนระยะสั้นนั้นมีความสอดคล้องกัน

4.3 รายจ่ายลงทุน

1.  ในรอบปี 2550 บริษัทฯ และบริษัทย่อยมีรายจ่ายลงทุนแบ่งเป็น ธุรกิจในประเทศ
    และธุรกิจในต่างประเทศ

สำหรับธุรกิจในประเทศ บริษัทย่อยได้จ่ายเงินชำระค่าหุ้นเพิ่มทุนในบริษัท ราชบุรีเพาเวอร์ จำกัด
จำนวน 312 ล้านบาท ซึ่งเป็นไปตามสัดส่วนของการลงทุน
ทั้งนี้เป็นไปตามข้อตกลงของสัญญาที่เกี่ยวข้อง ที่ผู้ถือหุ้นจะต้องชำระเงินเพิ่มทุนเป็นระยะๆ
จนกระทั่งโครงการโรงไฟฟ้าที่จังหวัดราชบุรีสร้างเสร็จ และสามารถจ่ายกระแสไฟฟ้าได้ ณ 31
ธันวาคม 2550 บริษัทฯ มีเงินลงทุนในสัดส่วนการถือหุ้นของบริษัทฯ เป็นจำนวนเงิน 534 ล้านบาท
ซึ่งคาดว่าโครงการจะดำเนินงานในเชิงพาณิชย์ได้ในระยะที่ 1 ตามกำหนดคือวันที่ 1 มีนาคม 2550
นอกจากนี้ มีการชำระเงินเพิ่มทุนในบริษัทย่อยในประเทศประมาณ 446 ล้านบาท
ในจำนวนนี้เป็นเงินเพิ่มทุนในบริษัท ยูเนี่ยนเทคโนโลยี่ (2008) จำกัด (มหาชน) จำนวนประมาณ
378 ล้านบาท ในส่วนของสินทรัพย์ถาวรประเภท ที่ดินอาคาร และอุปกรณ์
มีการจ่ายเงินลงทุนเพิ่มในอาคาร และระบบ Cleanroom ประมาณ 273 ล้านบาท
เพื่อรองรับกระบวนการผลิต และเทคโนโลยีที่เปลี่ยนแปลงไป
เพื่อให้มีศักยภาพรองรับการแข่งขันได้ในอุตสาหกรรม และรองรับธุรกิจที่จะเพิ่มขึ้นต่อไป

สำหรับธุรกิจในต่างประเทศ บริษัทฯ
มีการเพิ่มทุนในบริษัทย่อยที่เซี่ยงไฮ้ซึ่งชำระบางส่วนแล้วประมาณ 26 ล้านบาท
และที่ประเทศฮ่องกงประมาณ 330 ล้านบาท เพื่อขยายธุรกิจด้านการลงทุน
ส่วนในประเทศสาธารณรัฐประชาชนจีนมีการลงทุนตามแผนงานที่เปิดเผยเมื่อปีที่แล้ว
คือในโรงงานผลิตพรมรถยนต์ Jiangsu Zhonglian-Union Carpet Co.,Ltd. ประมาณ 240
ล้านบาท ในโรงงานเคมี Taixing-Union Zond Chemicals Co.,Ltd.
บางส่วนจำนวนประมาณ 65 ล้านบาท และในโรงงานผลิตกระแสไฟฟ้าที่มณฑล Heilongjiang
ประมาณ 130 ล้านบาท เพื่อหาโอกาสในการดำเนินธุรกิจเพิ่มเติมเพื่อผลตอบแทนที่มากขึ้นในอนาคต

(2) แผนรายจ่ายลงทุน

บริษัทฯ
มีแผนรายจ่ายลงทุนในประเทศสาธารณรัฐประชาชนจีนเกี่ยวกับการนำผลิตผลทางการเกษตรมาเป็นเชื้อเพลิง
เพื่อผลิตกระแสไฟฟ้าซึ่งรัฐบาลจีนกำลังส่งเสริมและให้สิทธิประโยชน์ต่างๆ
เพื่อจะได้ผลตอบแทนจากการลงทุนที่เพิ่มมากกว่าเดิม

4.4 แหล่งที่มาของเงินทุน

1.  โครงสร้างเงินทุนของบริษัทฯ ณ วันที่ 31 ธันวาคม 2550 จากงบการเงินรวมของบริษัทฯ
    และบริษัทย่อย มีหนี้สินรวม 4,880.38 ล้านบาท ส่วนของผู้ถือหุ้นรวม 13,599.58 ล้านบาท
    สัดส่วนหนี้สินต่อส่วนของผู้ถือหุ้น เท่ากับ 0.36 ต่อ 1 เท่า
    ซึ่งมีแหล่งที่มาของเงินทุนจากส่วนของหนี้สินน้อยมากเมื่อเทียบกับทุน
    ถ้าหากเปรียบเทียบกับกิจการอื่นในอุตสาหกรรม ส่วนใหญ่จะมีอัตราส่วนอยู่ประมาณ 1.5 หรือ
    2 ต่อ 1 เท่า แสดงถึงหนี้สินของบริษัทฯ ยังอยู่ในสัดส่วนที่ต่ำ เจ้าหนี้ของบริษัทฯ
    จึงมีความเสี่ยงเกี่ยวกับการได้รับชำระหนี้จากบริษัทฯ อยู่ในระดับต่ำเช่นกัน ฉะนั้นในอนาคต
    ถ้าบริษัทฯ จะจัดโครงสร้างเงินทุนที่ต้องการจะกู้เงินเพิ่มเพื่อขยายธุรกิจต่ออีก
    ก็ยังสามารถขยายสัดส่วนด้านหนี้สินเพิ่มได้อีก
    โดยยังอยู่ในโครงสร้างเงินทุนที่เหมาะสมและไม่เสี่ยงมาก

1.  หนี้สิน

หนี้สินของบริษัทฯ และบริษัทย่อย แบ่งเป็นหนี้สินหมุนเวียน 3,714.49 ล้านบาท
และหนี้สินไม่หมุนเวียน 1,165.89 ล้านบาท รวมหนี้สิน 4,880.38 ล้านบาท

หนี้สินหมุนเวียน แบ่งเป็น เจ้าหนี้ที่เกี่ยวข้องกับการค้า 1,470.32 ล้านบาท
ซึ่งมีการชำระตามระยะเวลาที่กำหนด ทั้งนี้สอดคล้องกับการรับชำระเงินจากลูกหนี้การค้า
ที่เป็นปกติธุรกิจของการดำเนินงาน
นอกจากนี้มีหนี้สินระยะสั้นซึ่งเป็นเงินกู้ยืมระยะยาวที่ครบกำหนดชำระภายใน 1 ปี จำนวน 257.23
ล้านบาท และหนี้สินระยะสั้นที่ครบกำหนดชำระภายใน 1 ปี จำนวน 1,226.86 ล้านบาท
และมีเจ้าหนี้หมุนเวียนอื่นๆ อีก 760.08 ล้านบาท ถึงแม้ว่าสัดส่วนหนี้สินระยะสั้นต่อหนี้สินรวมเท่ากับ
76.11 % ก็ตามบริษัทฯ และบริษัทย่อยมีสภาพคล่องเพียงพอในการชำระหนี้เมื่อถึงกำหนด

เมื่อ 31 ธันวาคม 2550 บริษัทฯ มีเงินกู้ยืมระยะยาวซึ่งแปลงเป็นสกุลเงินบาทแล้วภายในปี 2550
และรวมกับของบริษัทย่อยแล้วมีหนี้เงินกู้ยืมระยะยาวรวม 874.64 ล้านบาท
เมื่อหักเงินกู้ยืมระยะยาวที่ถึงกำหนดชำระภายใน 1 ปี จำนวน 257.23 ล้านบาทแล้ว
สุทธิเหลือเงินกู้ยืมระยะยาว 617.41 ล้านบาท โดยมีอัตราดอกเบี้ยอิงกับ MLR
ทั้งนี้มีกำหนดระยะเวลาการชำระคืนในระหว่างปี 2550 ถึง ปี 2554 บริษัทฯ
ไม่มีหลักประกันต่อภาระหนี้สินดังกล่าว แต่ในสัญญากู้ยืมเงินได้ระบุข้อปฏิบัติ
และข้อจำกัดบางประการเกี่ยวกับ การดำรงอัตราส่วนหนี้สินรวมต่อส่วนของผู้ถือหุ้น
ข้อจำกัดในการจำหน่าย จ่าย โอน ทรัพย์สินที่มีความสำคัญต่อการดำเนินงานของบริษัทฯ
สำหรับเรื่องความสามารถในการชำระดอกเบี้ย และหนี้สินที่จะครบกำหนดชำระภายใน 1 ปี ของปี
2550 เท่ากับ 5.28 เท่า บริษัทฯ จึงมีความมั่นใจในการบริหารสภาพคล่องเพื่อชำระส่วนของเงินกู้
และดอกเบี้ย ภายในแต่ละช่วงเวลาที่จะครบกำหนดชำระได้

(3) ส่วนของผู้ถือหุ้น

ตามงบการเงินรวม ณ วันที่ 31 ธันวาคม 2550 บริษัทฯ และบริษัทย่อย มีส่วนของผู้ถือหุ้นรวม
13,599.58 ล้านบาท เพิ่มขึ้น 73.35 ล้านบาท เมื่อเทียบกับสิ้นปี 2549 ซึ่งมีจำนวน 13,526.23
ล้านบาท สาเหตุของการเปลี่ยนแปลงแบ่งเป็นส่วนที่ไม่เกี่ยวกับผลการดำเนินงาน
และเพิ่มจากผลการดำเนินงาน ในส่วนที่ไม่เกี่ยวกับผลการดำเนินงาน คือจากการที่บริษัทฯ
มีบริษัทย่อยในต่างประเทศหลายแห่ง มีการแปลงค่างบที่เป็นสกุลเงินท้องถิ่นนั้นเป็นค่าเงินบาท ณ
สิ้นปี 2550 ค่าเงินบาทแข็งค่าขึ้นกว่าสิ้นปี 2549 ประมาณ 2.31 บาท ต่อหนึ่งเหรียญดอลล่าสหรัฐ
ดัง นั้น มูลค่ารายการในงบการเงินที่เกิดจากการแปลงค่า
จึงลดลงทำให้มีผลต่างจากการแปลงค่างบการเงิน สิ้นปี 2550 ลดลง 109.65 ล้านบาท
อีกประการหนึ่งบริษัทฯ มีเงินลงทุนในหลักทรัพย์เผื่อขายจำนวนหนึ่ง ราคาตลาด ณ สิ้นปี 2550
ลดต่ำกว่าสิ้นปี 2549
ทำให้ต้องลดในส่วนของกำไรที่ยังไม่เกิดขึ้นจริงจากการเปลี่ยนแปลงของมูลค่าเงินลงทุนในหลักทรัพย์เผื่อขายลงจำนวน
6.21 ล้านบาท ซึ่งนำมาลดในส่วนของผู้ถือหุ้น ทั้ง 2
สาเหตุข้างต้นไม่เกี่ยวข้องกับผลการประกอบธุรกิจ

สำหรับผลต่างที่เกิดขึ้นจากการดำเนินธุรกิจเป็นกำไรสุทธิที่เพิ่มขึ้นจากบริษัทฯ
และบริษัทย่อยจากผลการดำเนินงานของปี 2550 ที่มีส่วนของกำไรสะสมเพิ่มขึ้น 189.21 ล้านบาท
ซึ่งส่วนนี้มีผลทำให้เกิดกระแสเงินสดเพิ่มขึ้นจริงในกิจการ

3.5 ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ตามที่บริษัทฯ ได้เปิดเผยข้อมูลติดต่อกันเป็นเวลาหลายปี เกี่ยวกับเรื่องที่บริษัทย่อย ชื่อ บริษัท
ยูเนี่ยนเอ็นเนอร์ยี่ จำกัด ได้ลงทุนในบริษัท ราชบุรีเพาเวอร์ จำกัด
ซึ่งเป็นโครงการผู้ผลิตกระแสไฟฟ้าอิสระ (IPP) ด้วยกำลังการผลิต 1,400 เมกะวัตต์
ที่เดิมเคยมีปัจจัยเรื่องโครงการล่าช้าไม่สามารถสร้างโรงงานได้
ต่อมาได้มีการย้ายสถานที่และเปลี่ยนเชื้อเพลิง
จนกระทั่งปัจจุบันการดำเนินการก่อสร้างและติดตั้งระบบงานที่เกี่ยวข้องเป็นไปตามแผนเกือบเสร็จสมบูรณ์แล้ว
บริษัทฯ คาดว่าจะไม่มีปัญหาอีกต่อไป โครงการนี้จะเดินเครื่องเชิงพาณิชย์ตั้งแต่เดือนมีนาคม 2551
บริษัทฯ คาดว่าจะได้รับผลตอบแทนในรูปของเงินปันผลตั้งแต่ปี 2552 เป็นต้นไป

นอกจากนี้ ในส่วนของการลงทุนในธุรกิจพลังงานในประเทศจีนนั้น
ปัจจัยหลักที่มีอิทธิพลที่อาจมีผลต่อการดำเนินงานคือ ราคาถ่านหิน ซึ่งใช้เป็นเชื้อเพลิง
มีราคาสูงขึ้นทำให้ต้นทุนเพิ่ม ประกอบกับระบบโควต้าในประเทศจีนส่งผลให้ถูกจำกัดปริมาณการผลิต
เนื่องจากอุปทานมากกว่าอุปสงค์ อำนาจการต่อรองราคาจึงเป็นของผู้ซื้อ
โอกาสการขึ้นราคาขายค่าไฟฟ้าขณะนี้ยังทำได้ยาก
จึงมีผลต่อกำไรในการดำเนินธุรกิจในระยะเวลาอันใกล้นี้
ผลกระทบนี้อาจทำให้เงินปันผลที่จะมาจากธุรกิจส่วนนี้ลดลงในอนาคตจนกว่าเหตุการณ์จะพลิกเปลี่ยนไป
ทั้งนี้บริษัทฯ
ได้พยายามหาลู่ทางการลงทุนใหม่ไปในสถานที่และสภาวะแวดล้อมที่ทำให้มีผลตอบแทนได้มากกว่าซึ่งเป็นสิ่งที่รัฐบาลส่งเสริมและให้สิทธิประโยชน์บางอย่างที่จะเป็นประโยชน์เชิงธุรกิจได้มากขึ้น

5. ค่าตอบแทนของผู้สอบบัญชี

5.1 ค่าตอบแทนจากการสอบบัญชี (Audit fee)

ผู้สอบบัญชีของบริษัทฯ และบริษัทย่อย ในปี 2550 คือ นายศุภชัย ปัญญาวัฒโน สังกัด บริษัท
สำนักงานเอินส์ท แอนด์ ยัง จำกัด

ในการเสนอวาระแต่งตั้งผู้สอบบัญชี เพื่อเข้าที่ประชุมสามัญผู้ถือหุ้นประจำปี บริษัทฯ ได้เสนอชื่อไว้ 3
คน โดยรายชื่อที่เสนอทั้งหมดมีความเป็นอิสระไม่มีความสัมพันธ์ และ/หรือ ไม่มีส่วนได้เสียกับบริษัท
หรือบริษัทย่อย หรือผู้บริหาร หรือผู้ถือหุ้นรายใหญ่
หรือผู้ที่เกี่ยวข้องกับบุคคลดังกล่าวและมีคุณสมบัติครบถ้วนที่ได้รับความเห็นชอบจากสำนักงาน ก.ล.ต.

ในรอบปี 2550 บริษัทและบริษัทย่อย จ่ายค่าตอบแทนการสอบบัญชีให้แก่ สำนักงานสอบบัญชี เอินส์ท
แอนด์ ยัง จำกัด ซึ่งเป็นสำนักงานที่ผู้สอบบัญชีของบริษัทฯ สังกัด จำนวนเงินรวม
7,290,000.-บาท บริษัท และบริษัทย่อย ไม่มีการจ่ายค่าสอบบัญชีให้กับผู้สอบบัญชีโดยตรง
หรือบุคคล/กิจการที่เกี่ยวข้องกับผู้สอบบัญชี และสำนักงานสอบบัญชีที่ผู้สอบบัญชีสังกัด

2.  ค่าบริการอื่น (Non-audit fee)

ในรอบปี 2550 บริษัทฯ และบริษัทย่อย ไม่มีการจ่ายค่าบริการอื่น (Non-audit fee)
ไม่มีงานบริการอื่นที่ไม่แล้วเสร็จ ที่จะต้องจ่ายในปีถัดไป ให้กับผู้สอบบัญชีหรือสำนักงานสอบบัญชี
เอินส์ท แอนด์ ยัง จำกัด หรือ บุคคลหรือกิจการ ที่เกี่ยวข้องกับผู้สอบบัญชี
และสำนักงานสอบบัญชีที่ผู้สอบบัญชีสังกัด